## Odluka o postupku imenovanja u Izaslanstvo jedinica lokalne i područne (regionalne) samouprave Republike Hrvatske u Kongresu lokalnih i regionalnih vlasti Vijeća Europe

### NN 98/2012 (29.8.2012.), Odluka o postupku imenovanja u Izaslanstvo jedinica lokalne i područne (regionalne) samouprave Republike Hrvatske u Kongresu lokalnih i regionalnih vlasti Vijeća Europe

VLADA REPUBLIKE HRVATSKE

2178

Na temelju članka 31. stavka 2. Zakona o Vladi Republike Hrvatske (»Narodne novine« broj 150/2011), Vlada Republike Hrvatske je na sjednici održanoj 23. kolovoza 2012. godine donijela

ODLUKU

O POSTUPKU IMENOVANJA U IZASLANSTVO JEDINICA LOKALNE I PODRUČNE (REGIONALNE) SAMOUPRAVE REPUBLIKE HRVATSKE U KONGRESU LOKALNIH I REGIONALNIH VLASTI VIJEĆA EUROPE

I.

U skladu s odredbama Povelje Kongresa lokalnih i regionalnih vlasti Vijeća Europe i odredbama Statutarne rezolucije Odbora ministara Vijeća Europe (CM/Res (2011)2 prihvaćene 19. siječnja 2011. godine kojom je izmijenjena Povelja Kongresa lokalnih i regionalnih vlasti Vijeća Europe, ovom Odlukom uređuje se postupak imenovanja članova i zamjenika članova u Izaslanstvo jedinica lokalne i područne (regionalne) samouprave Republike Hrvatske (u daljnjem tekstu: Izaslanstvo) u Kongresu lokalnih i regionalnih vlasti Vijeća Europe.

Izaslanstvo djeluje u radu tijela Kongresa lokalnih i regionalnih vlasti Vijeća Europe i na plenarnim sjednicama Skupštine Kongresa lokalnih i regionalnih vlasti Vijeća Europe.

Mandat članova i zamjenika članova Izaslanstva traje četiri godine, a može prestati i prije isteka roka na koji su imenovani u slučajevima propisanim odredbama dokumenata Vijeća Europe navedenim u stavku 1. ove točke.

Izaslanstvo djeluje u skladu s nacionalnim propisima i dokumentima Vijeća Europe mjerodavnih za pitanja iz nadležnosti Izaslanstva.

II.

Kandidate za članove i zamjenike članova Izaslanstva na poziv središnjeg tijela državne uprave nadležnog za lokalnu i područnu (regionalnu) samoupravu predlažu nacionalne udruge jedinica lokalne i područne (regionalne) samouprave.

Predloženi kandidati za članove i zamjenike članova Izaslanstva mogu biti predstavnici jedinica lokalne i područne (regionalne) samouprave izabrani tajnim glasovanjem na neposrednim izborima za predstavnička i izvršna tijela jedinica lokalne i područne (regionalne) samouprave, ili predstavnici jedinica lokalne i područne (regionalne) samouprave izabrani posredno od tijela čiji su članovi izabrani tajnim glasovanjem na neposrednim izborima.

Prilikom predlaganja kandidata za članove i zamjenike članova Izaslanstva, nacionalne udruge jedinica lokalne i područne (regionalne) samouprave moraju voditi računa da predloženi kandidati ispunjavaju uvjete propisane dokumentima Vijeća Europe iz točke I. stavka 1. ove Odluke.

III.

Nacionalne udruge jedinica lokalne i područne (regionalne) samouprave dostavit će prijedloge za članove i zamjenike članova Izaslanstva zajedno s pripadajućom dokumentacijom iz točke II. stavka 3. ove Odluke središnjem tijelu državne uprave nadležnom za lokalnu i područnu (regionalnu) samoupravu.

Nakon dostavljenih prijedloga kandidata za članove i zamjenike članova Izaslanstva iz stavka 1. ove točke, čelnik središnjeg tijela državne uprave nadležnog za lokalnu i područnu (regionalnu) samoupravu imenovat će pet članova i pet zamjenika članova Izaslanstva, u skladu s kriterijima propisanim dokumentima Vijeća Europe iz točke I. stavka 1. ove Odluke.

IV.

Izaslanstvo bira voditelja i zamjenika voditelja Izaslanstva iz redova članova.

Izaslanstvo predstavlja voditelj Izaslanstva.

Izaslanstvo imenuje jednog ili više tajnika Izaslanstva.

V.

U slučaju prestanka mandata pojedinog člana ili zamjenika člana Izaslanstva prije isteka roka na koji su imenovani iz točke I. stavka 3. ove Odluke, izbor novog člana, odnosno zamjenika člana Izaslanstva, izvršit će se po istovjetnom postupku po kojem se imenuju članovi i zamjenici članova Izaslanstva.

VI.

O nastupu Izaslanstva ili njegovih pojedinih članova u tijelima Kongresa lokalnih i regionalnih vlasti Vijeća Europe, voditelj Izaslanstva dostavlja izvješće čelniku središnjeg tijela državne uprave nadležnom za lokalnu i područnu (regionalnu) samoupravu, nakon nastupa.

Akte i odluke koje je donijelo Izaslanstvo, voditelj Izaslanstva dostavlja čelniku središnjeg tijela državne uprave nadležnom za lokalnu i područnu (regionalnu) samoupravu.

VII.

Odluku o imenovanju Izaslanstva središnje tijelo državne uprave nadležno za lokalnu i područnu (regionalnu) samoupravu dostavlja Ministarstvu vanjskih i europskih poslova, radi notifikacije pri nadležnim tijelima Vijeća Europe.

VIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 910-04/12-05/18

Urbroj: 5030106-12-1

Zagreb, 23. kolovoza 2012.

Predsjednik

Zoran Milanović, v. r.

Odluka, NN 98/2012-2178